text: Rendegraver stjålet på mark ved midnat
  03 februar 2014 kl. 05.19
  Ved midnat hørte ejeren af en rendegraver pludselig, at maskinen blev startet. Tyven nåede at forsvinde med maskinen - og politiet har ingen spor af den.
  Tyveriet skete på Varnæsvej ved Aabenraa. Der er tale om en gul rendegraver af mærket New Holland 115. Den har fire lige store hjul.
  Politiet har ledt hele natten efter rendegraveren, men den er ikke dukket op.
  Entreprenørmaskiner er tidligere brugt til f.eks. at brække døgnbokse op ved pengeinstitutter. Den slags har der dog heller ikke været melding om i nat.
  